На основу члана 3. став 2. Закона о обнови након елементарне и друге непогоде („Службени гласник РС”, број 112/15) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О УТВРЂИВАЊУ ДРЖАВНОГ ПРОГРАМА ОБНОВЕ, ОДНОСНО ХИТНИХ РАДОВА НА САНАЦИЈИ ОБЈЕКАТА ЗА ЗАШТИТУ ОД ВОДА ОШТЕЋЕНИХ У ПОПЛАВАМА ИЗАЗВАНИМ ЕЛЕМЕНТАРНОМ НЕПОГОДОМ У ЈУНУ 2020. ГОДИНЕ

Члан 1.

Овом уредбом утврђује сеДржавни програм обнове, односно хитних радова на санацији објеката за заштиту од вода оштећених у поплавама изазваним елементарном непогодом у јуну 2020. године.

Члан 2.

Државни програм из члана 1. ове уредбе одштампан је уз ову уредбу и чини њен саставни део.

Члан 3.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-11239/2020

У Београду, 29. децембра 2020. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић, с.р. |

**ДРЖАВНИ ПРОГРАМ ОБНОВЕ, ОДНОСНО ХИТНИХ РАДОВА НА САНАЦИЈИ ОБЈЕКАТА ЗА ЗАШТИТУ ОД ВОДА ОШТЕЋЕНИХ У ПОПЛАВАМА ИЗАЗВАНИМ ЕЛЕМЕНТАРНОМ НЕПОГОДОМ У ЈУНУ 2020. ГОДИНЕ**

1. **Област у којој се спроводе мере и територија на којој се спроводе мере**

Државни програм хитних радова на санацији оштећених објеката за заштиту од вода, дефинише радове које треба предузети у циљу отклањања последица разорних поплава и постизања потребног степена заштите од поплава подручја јединица локалних самоуправа које су погођене поплавама изазваним елементарном непогодом у јуну 2020. године, органе надлежне за координацију, односно носиоце спровођења појединих мера и активности, као и процену потребних финансијских средстава и изворе финансирања.

Мере утврђене овим програмом спроводе се на територији Републике Србије у складу са Одлуком о проглашењу елементарне непогоде („Службени гласник РС”, број 91/20).

1. **Анализа затеченог стања и настале штете и сагледавање даљих поплавних последица**

У периоду након катастрофалних поплавних таласа у 2014. години, када је поплавама било угрожено готово 25% територије Републике Србије, Уредбом о утврђивању Државног програма обнове оштећених водних објеката за уређење водотокова, водних објеката за заштиту од поплава, ерозије и бујица и водних објеката за одводњавање („Службени гласник РС”, бр. 86/14, 103/14, 69/15, 75/15, 109/15, 33/16 и 80/16), обухваћене су деонице и локалитети водотока на којима су хитне санације биле неопходне за обезбеђење функционалне и статичке стабилности заштитних објеката у циљу заштите угрожених подручја. Ефекти ових хитних санационих радова били су позитивни што је потврђено приликом каснијих поплавних догађаја у 2016, 2017, 2018. и 2019. години – на санираним деоницама нису евидентирани проблеми у одбрани од поплава и нису забележена изливања и плављења приобалних подручја.

У јуну 2020. године, услед великих падавина у веома кратком периоду, забележени су поплавни таласи на великом броју бујичних водотока I и II реда, готово на целом подручју Републике Србије. Велике штете, услед размера поплава, условиле су и проглашење ванредне ситуације на подручјима јединица локалних самоуправа: Ваљево, Лозница, Краљево, Прокупље, Мали Зворник, Крупањ, Осечина, Лучани, Мионица, Љиг, Ивањица, Владимирци, Горњи Милановац, Трстеник, Блаце, Деспотовац, Љубовија, Косјерић, Ариље, Жагубица, Лајковац, Коцељева, Бајина Башта, Житорађа, Мајданпек, Куршумлија, Рача, Кнић, Дољевац, Нова Варош и Прибој.

Стручне службе Јавног водопривредног предузећа „Србијаводе” (у даљем тексту: ЈВП „Србијаводе”) су, у сарадњи са штабовима за вaнредне ситуације јединица локалних самоуправа, активно учествовале у бројним интервентним мерама, не само на заштитним објектима које су у надлежности ЈВП „Србијаводе”, већ и на деоницама водотока II реда. Главни руководилац одбране од поплава (ЈВП „Србијаводе”) је због размера поплавног догађаја, величине штета и присутног ризика да се поплавни таласи могу поновити, наложио извршење хитних истражних радова и експертиза у циљу дефинисања интервентних, краткорочних и дугорочних мера и радова. Циљ ових активности је обезбеђење елементарне и функционалне стабилности заштитних објеката, али и унапређење заштите ради смањења ризика од нових поплава. Као резултат, припремљена је шира листа хитних санационих радова са дефинисаним приоритетима.

Овом уредбом приоритет је дат подручјима на којима су били угрожени и људски животи, која су претрпела највеће материјалне штете и на којима је висок степен ризика од нових поплава.

1. **Мере које треба предузети**

Ови радови имају карактер хитних и морају се спровести у циљу санације оштећења и обезбеђења потребног степена заштите поплављених подручја.

Оцењује се да би, при појави нових падавина и великих вода, била могућа нова и већа оштећења на заштитним водним објектима, као и да се због смањене пропусне моћи регулисаних корита могу десити изливања и на деоницама непосредно низводно и узводно од заштитних система, као и на деоницама бујичних водотока II реда (притокама водотока I реда).

За сагледавање узрока и дефинисање концепције унапређења заштите и смањења ризика од посебног значаја биће резултати експертиза поплавних догађаја. Подаци са терена, који се прикупљају по налогу главног руководиоца одбране од поплава, значајни су за израду експертиза и израду техничке документације за извођење приоритетних хитних санационих радова. За одређене локалите неопходно је израдити и пројекте хитних радова.

1. **Начин и обим спровођења мера, као и критеријуми за спровођење мера**

Хитним санационим радовима на речним деоницама обезбеђује се: повећана пропусна моћ корита на ширем потезу речних деоница уз линијска надвишења обала за подизање степена заштите (посебно у зони мостова и у зони насеља), санација оштећења заштитних водних објеката, (насипа, обалоутврда, обала и дна регулисаних речних корита), противерозиона заштита са објектима за спречавање засипања речних корита на бујичним притокама непосредно узводно од угрожених насеља и у зони виталне инфраструктуре.

Техничка решења ових хитних санационих радова морају бити усаглашена са постојећом угроженом инфраструктуром и морају обезбедити потребан степен заштите и спремност за нове поплавне догађаје.

ЈВП „Србијаводе” покрећe и спроводи поступaк јавне набавке и закључује уговор са извођачем радова. ЈВП „Србијаводе” дужно је да редовно о свим фазама реализације овог државног програма извештава Канцеларију за управљање јавним улагањима (у даљем тексту: Канцеларија), у складу са уговором којим се уређују права и обавезе у реализацији овог државног програма, закљученим између Канцеларије и ЈВП „Србијаводе”.

Рокови за завршетак санационих радова условљени су метеоролошким и хидролошким условима за извођење радова на терену и очекује се да буду изведени најкасније у року од девет месеци од дана увођења извођача у посао.

ЈВП „Србијаводе” доставља Канцеларији, ради плаћања, потписан и оверен захтев за плаћање са документацијом о реализацији уговора (привремене и окончану ситуацију, фактуре, банкарске гаранције и друго) и извештајем стручног надзора. Преглед хитних радова на санацији објеката за заштиту од вода, оштећених у поплавама изазваним елементарном непогодом у јуну 2020. године на територији у надлежности ЈВП „Србијаводе” дат је у Прилогу, који је саставни део овог државног програма.

**5. Редослед спровођења мера и** **рокови за спровођење мера**

У току одбране од поплава на поплављеним подручјима, стручне службе ЈВП „Србијаводе” извршиле су хитне интервенције на критичним локалитетима у циљу заштите заштитне водне инфраструктуре, како би се спречиле веће штете. Отклањање последица великих вода, елементарно обезбеђење стабилности оштећених објеката и обезбеђење пропусне моћи изведено је само локално, на најкритичнијим локалитетима.

Након снижења водостаја, извршено је снимање оштећења и започета је техничка припрема за санационе радове - на одређеним локалитетима, започете су хитне хидротехничке анализе са геодетском и геотехничком припремом подлога. Напред наведене активности део су хитних мера и извршиће се док су трагови штетног дејства вода видљиви, за потребе усвајања оптималних техничких решења санационих радова и у складу су са Наредбом о утврђивању Оперативног плана за одбрану од поплава за 2020. годину („Службени гласник РС”, 91/19) и Уредбом о утврђивању Општег плана за одбрану од поплава („Службени гласник РС”, број 18/19).

ЈВП „Србијаводе” врши инвеститорско управљање санационим радовима (припрема и спровођење процедуре јавних набавки, уговарање, увођења извођача у посао, управљање хитним санационим радовима и вршење стручног надзора).

Израда техничке документације за предметне хитне санационе радове је у току, како би се радови започели у што краћем року, са кратким роковима извршења, имајући у виду да је реч о бујичним водотоцима на којима су извесни процеси урушавања речних обала које могу прерасти у критичне деонице и локалитете.

Очекивани ефекти санационих радова на локалитима који су добили приоритет су: потребна функционална стабилност санираних заштитних водних објеката (регулисаних корита, обалоутврда, насипа, канала, преграда за задржавање наноса), обезбеђење пропусне моћи корита за велике воде, подизање степена заштите угроженог приобаља и инфраструктуре, локална противерозиона заштита, као и подизање отпорности подручја на нове поплавне догађаје.

Рокови за завршетак радова условљени су метеоролошким и хидролошким условима за извођење радова на терену и очекује се да буду изведени у року од девет месеци од дана увођења извођача у посао.

**6. Органи надлежни за координацију, односно носиоци спровођења појединих мера и активности**

Канцеларија за управљање јавним улагањима и министарство надлежно за послове водопривреде координираће спровођење мера из Одељака 3. и 4. овог програма, а ЈВП „Србијаводе” носилац је спровођења тих мера.

ЈВП „Србијаводе”, у име и за рачун Републике Србије, врши инвеститорска права са техничком припремом за извођење санационих радова за обнову оштећених заштитних водних објеката.

Јединице локалне самоуправе донеће одлуке о мерама хитности и обезбедити решавање имовинско правних питања у складу са својим надлежностима.

**7. Процена потребних финансијских средстава и извори финансирања**

Средства за спровођење овe уредбе у износу од 1.103.080.000,00 динара обезбедиће се повећањем извора финансирања 11 – Примања од иностраних задуживања, преносом средстава из Зајма за развојне политике у области управљања ризицима од непогода с опцијом одложеног повлачења средстава у случају непогода (ДРМ ЦАТ-ДОО) из зајма Међународне банке за обнову и развој/Светска банка (IBRD/WB), закљученог 12. маја 2017. године.

Након тога средства ће се распоредити на Раздео 3 – Влада, Глава 3.19 – Канцеларија за управљање јавним улагањима, Програм 1511 - Обнова и изградња објеката јавне намене и санирање последица елементарне непогоде, Функција 110 – Извршни и законодавни органи, финансијски и фискални послови и спољни послови, Извор финансирања 11 – Примања од иностраних задуживања, Програмска активност 0002 – Координација послова након елементарне и друге непогоде, апропријација економска класификација 484 – накнаде штете за повреду или штету насталу услед елементарних непогода или других природних узрока у износу од 1.103.080.000,00 динара.

**ПРИЛОГ**

|  |  |  |  |  |
| --- | --- | --- | --- | --- |
| **Хитни радови на санацији објеката за заштиту од вода, оштећених у поплавама изазваним елементарном непогодом у јуну 2020. године на територији у надлежности ЈВП „Србијаводе”** | | | | |
|  | | | | |
| **Редни број** | **Водна јединица/Сектор/ Деоница/ Број објекта из Оп. Плана** | **Град/ Општина** | **ОПИС Хитних санационих радова** | **Вредност радова са ПДВ-ом** |
| **A.** |  |  | **Водно подручје „САВА”** |  |
|  | **Спољне воде** |  |  |  |
| 1 | „Колубара-Обреновац,Уб” С.5./С.5.6. | Коцељева | Унапређење заштите и санација левообалног насипа реке Тамнаве у Доњем Црниљеву са санацијом моста и обезбеђењем протицајног профила од км 0+000 до км 1+000 | 30.000.000,00 |
| 2 | „Колубара Ваљево” С.5./С.5.9. | Лајковац | Санација левообалног насипа узводно од Јолића воденице у зони аутопута са обезбеђењем протицајног профила од км 0+000 до км 0+350, затварање касете | 15.000.000,00 |
| 3 | „Дрина Лозница” С.6./С.6.2. | Лозница | Санација регулисаног корита, оштећења форланда, заштита насипа и обезбеђење протицајног профила реке Јадар од ушћа у Дрину до км 11+350 | 57.000.000,00 |
| 4 | „Дрина Лозница” С.6./С.6.1. | Лозница | Санација регулисаног дела реке Штире у зони моста на обилазном путу на км 0+250, надвишење леве обале регулисаног тока на км 2+500 и санација у зони успора узводно од регулисаног дела реке у насељу Воћњак | 5.000.000,00 |
| 5 | „Дрина-Лозница” С.6./С.6.4. | Осечина | Санација деснообалног насипа у зони ушћа Ловачке реке у Јадар, десне обале између два моста на реци Јадар у дужини од 320м, и обезбеђење протицајног профила реке Јадар низводно до Осечине. Санација регулисаног корита реке Остружањке | 45.000.000,00 |
| 6 | „Дрина-Лозница” С.7./С.7.2. | Љубовија | Санација корита реке Љубовиђе у Љубовији са санацијом Давидовића преграде и санација моста код аутобуске станице од км 0+000 до км 2+106 | 255.000.000,00 |
| 7 | „Сава-Шабац”  С.4.1. | Владимирци | Заштита водоизворишта уређењем реке Добраве општина Владимирци | 10.000.000,00 |
|  |  |  | **A. Водно подручје** „**САВА”** | 417.000.000,00 |
| **Б.** |  |  | **Водно подручје „МОРАВА”** |  |
| 8 | „Велика Морава- Јагодина-Свилајнац” | Деспотовац | Санација оштећења левообалног насипа и корита реке Ресаве на деоници између Миливе и Деспотовца (км 35+560 до км 37+100) у дужини од 325 метара (више оштећења) | 20.000.000,00 |
| 9 | Лепеница Крагујевац/ М.3.1.5 | Рача | Санација оштећења минор корита и насипа реке Раче од км 12+130 до км 15+500 и од ушћа потока Бошњак од км 16+150 до км 19+230 | 35.000.000,00 |
| 10 | „Јужна Морава - Лесковац” М.10. | Дољевац, Шарлинац | Обезбеђење пропусне моћи нерегулисаног корита реке Топлице, са санацијом просека и заштитом ролираним каменом на десној инундацији од км 2+600 до 3+830 (заштита села Шарлинац) | 45.000.000,00 |
| 11 | „Јужна Морава - Лесковац” М.10. | Прокупље | Обезбеђење пропусне моћи нерегулисаног корита реке Топлице, од краја регулисаног корита реке Топлице у зони ушћа Стражевачке реке до железничког моста у дужини од 600 метара. (Заштита ромског насеља и фабрике Леони) | 25.000.000,00 |
| 12 | „Јужна Морава - Лесковац” М.10. | Блаце | Обезбеђење пропусне моћи нерегулисаног корита реке Блаташнице од Блаца до Попове у дужини од 5 км, обезбеђење пропусне моћи регулисаног корита узводно од моста код аутобуске станице у Блацу у дужини од 700м са санацијом у зони моста и заштита главног вода за водоснабдевање Ø300 низводно од фабрике воде, на три локације у дужини од 200м | 50.000.000,00 |
| 13 | Јужна Морава-Лесковац/сектор М.10.//мала брана „Попова” | Блаце | Санација тела бране, валобрана, брзотока, довођење у функционално стање хидромашинске опреме и чишћење акумулационог простора од наноса | 20.000.000,00 |
| 14 | „Западна Морава-Чачак”/ M.13./M.13.6. | Лучани | Хитни санациони радови корита реке Бјелице кроз Гучу 300 м узводно и 300 м низводно од регулисане деонице, као и на регулисаној деоници (3.19 км) у укупној дужини од 3800 м | 80.000.000,00 |
| 15 | „Западна Морава-Чачак”/M.13./ван О.П. | Котража (општина Лучани) | Хитни санациони радови на обезбеђењу протицајног профила нерегулисаног корита Вучковачке реке са местимичним осигурањем обала на делу тока кроз насеље у дужини од 2000 м (узводно од моста на путу Гуча-Котража-Ивањица) | 25.000.000,00 |
| 16 | „Западна Морава-Крушевац”/М.12.Локациј  а ван ОП-а | Трстеник | Санација оштећеног корита Љубостињске реке у насељу Грабовац у дужини од 200 м (наставак санационих радова) | 25.000.000,00 |
| 17 | „Западна Морава-Крушевац”/М.12.Локација ван ОП-а | Краљево | Хитни радови на обезбеђењу протицајног профила реке Студенице са регулационим радовима у зони ушћа у Ибар – наставак Интервентних радова који се изводе након поплаве из јуна 2020. године | 25.000.000,00 |
| 18 | Западна Морава, ван ОП | Ивањица | Хитни санациони радови на територији општине Ивањица у сливу реке Моравице, на деоници од моста за Градину, градског гробља са заштитом стамбених објеката на левој обали Моравице и у зони мостова, и на деоници од градског гробља до бране у центру, са заштитом градског гробља и стамбених објеката у зони корита Моравице | 65.000.000,00 |
| 19 | Западна Морава, ван ОП | Ивањица | Хитни санациони радови на територији општине Ивањица у сливу реке Моравице, на деоници од бране у центру до ушћа Лучке реке, са заштитом стамбених објеката и инфраструктуре у зони корита Моравице, и на деоници од ушћа Лучке реке до моста за Бедину Варош (Лидо) са заштитом инфраструктуре и привредних објеката у зони водотока | 45.000.000,00 |
| 20 | Западна Морава, ван ОП | Ивањица | Хитни санациони радови на територији општине Ивањица у сливу реке Моравице, у насељу Међуречје и Камењача, заштита мини индустријске зоне и стамбених објеката од изливања реке Моравице | 25.000.000,00 |
| 21 | Западна Морава, ван ОП | Ариље | Хитни санациони радови у зони насипа у насељу Груда, са санацијом обала Моравице кроз Ариље и чишћење корита од засутости наносом у дужини од 3 км на потезу кроз центар Ариља, као и санација у насељу Трешњевица са заштитом леве обале реке Моравице кроз насеље, заштитом путне инфраструктуре, стамбених и привредних објеката у насељу | 40.000.000,00 |
| 22 | Западна Морава, ван ОП | Косјерић | Хитни санациони радови на заштити индустријске зоне у Косјерићу, на левој обали реке Скрапеж, са санацијом постојећег насипа и уклањањем спрудова у зони мостова ради повећања протицајног профила, санација у зони оштећене регулације реке Скрапеж кроз Косјерић у зони градског базена и дечијег игралишта са уклањањем исталоженог наноса у кориту и санација оштећења у зони непосредно испод цементаре Титан са уклањањем исталоженог материјала из корита | 30.000.000,00 |
| 23 | „Западна Морава-Чачак”/M.13.3 | Горњи Милановац | Хитни санациони радови на регулисаном кориту реке Деспотовице од стац 0+000 до стац 5+800, санација стабилизационих прагова и санација минор корита, општина Горњи Милановац | 40.000.000,00 |
|  |  |  | **Б. Водно подручје „МОРАВА”** | 595.000.000,00 |
|  | **ХИТНИ САНАЦИОНИ РАДОВИ:** | | | 1.012.000.000,00 |
|  | **ТЕХНИЧКА ДОКУМЕНТАЦИЈА, УПРАВЉАЊЕ РАДОВИМА И НАДЗОР:** | | | 91.080.000,00 |
|  | **Водна подручја „Сава” и „Морава” УКУПНО** | | | 1.103.080.000,00 |